Številka: 119-3/2023-3150-2

Datum: 20. 6. 2023

Na podlagi 234. člena Zakona o elektronskih komunikacijah (Uradni list RS, št. 130/22 in 18/23 – ZDU-1O; v nadaljevanju ZEKom-2) ter 8. člena Sklepa o ustanovitvi Agencije za komunikacijska omrežja in storitve Republike Slovenije (Ur.l. RS, št. 41/13 in 66/17) objavlja Ministrstvo za digitalno preobrazbo

**JAVNI POZIV**

**zainteresiranim kandidatom, da kandidirajo za nadomestnega člana Sveta Agencije za komunikacijska omrežja in storitve Republike Slovenije**

1. Ministrstvo za digitalno preobrazbo vabi zainteresirane kandidate, da kandidirajo za nadomestnega člana Sveta Agencije za komunikacijska omrežja in storitve Republike Slovenije (v nadaljnjem besedilu: Svet).
2. Člane Sveta imenuje Vlada Republike Slovenije (v nadaljnjem besedilu: vlada) na podlagi javnega poziva, ki ga objavi ministrstvo, pristojno za elektronske komunikacije. Usklajeni predlog izbranih kandidatov predloži vladi minister, pristojen za elektronske komunikacije, v soglasju z ministri, pristojnimi za poštne storitve, medije in železniški promet, in sicer na podlagi merila strokovnosti in usposobljenosti osebe.

Za člana Sveta je lahko imenovana oseba, ki:

* je državljan države članice Evropske unije in ima v Republiki Sloveniji prijavljeno stalno prebivališče,
* je poslovno sposobna,
* ima najmanj izobrazbo ustrezne smeri, pridobljeno po študijskih programih druge stopnje, oziroma izobrazbo, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven,
* ima najmanj pet let delovnih izkušenj na delovnem mestu, ki zahteva izobrazbo iz prejšnje točke,
* je strokovnjak na vsaj enem področju delovanja oziroma poslovanja agencije,
* ni bila pravnomočno obsojena zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kakor šest mesecev,
* predloži izjavo o interesih in povezavah iz prvega odstavka 236. člena ZEKom-2.

Člani Sveta ne morejo biti:

* člani organov političnih strank,
* funkcionarji po zakonu, ki ureja sistem plač v javnem sektorju,
* osebe, ki so zaposlene ali so člani upravnega ali nadzornega organa pravne osebe, ki opravlja dejavnost na področju, ki ga je pristojna urejati agencija, ali imajo lastninske deleže v pravnih osebah, ki opravljajo dejavnost na področju, ki ga je pristojna urejati agencija, ali so člani upravnega ali nadzornega organa v pravnih osebah, ki imajo lastninski delež v takih pravnih osebah,
* osebe, katerih zakonec, zunajzakonski partner in sorodnik v ravni vrsti do vključno drugega kolena je član upravnega ali nadzornega organa pravne osebe, ki opravlja dejavnost na področju, ki ga je pristojna urejati agencija, ali ima lastninske deleže v pravnih osebah, ki opravljajo dejavnost na področju, ki ga je pristojna urejati agencija, ali je član upravnega ali nadzornega organa v pravnih osebah, ki ima lastninski delež v takih pravnih osebah.

1. Kandidati morajo posredovati življenjepis v Europass obliki in prijavi priložiti tudi širši vsebinski opis delovnih izkušenj ter izjavo, da članstvo v Svetu ne predstavlja konflikta interesov.
2. Kandidati morajo vlogi priložiti izjavo, da izpolnjujejo vse zakonsko določene splošne in poseben pogoje za imenovanje za člana Sveta. Kandidati morajo vlogi priložiti izjavo, s katero izrecno dovoljujejo obdelavo in uporabo njihovih osebnih podatkov za namen izvedbe tega postopka.
3. Vloge z življenjepisom in prilogami morajo biti vložene oziroma prispeti na naslov: vložišče Ministrstva za digitalno preobrazbo, Davčna ulica 1, 1000 Ljubljana, najkasneje v (15) petnajstih dneh po objavi.

Vloga po pošti mora biti oddana v zaprti ovojnici z navedeno oznako javnega poziva »Javni poziv za Svet Agencije za komunikacijska omrežja in storitve Republike Slovenije«.

Vloge so lahko v istem roku posredovane tudi po elektronski pošti na naslov gp.mdp@gov.si z naslovom zadeve »Javni poziv za Svet Agencije za komunikacijska omrežja in storitve Republike Slovenije«, pri čemer veljavnost prijave ni pogojena z elektronskim podpisom.

Ministrstvo za digitalno preobrazbo lahko vlagatelje kadarkoli pozove k dopolnitvi vloge.

1. Kandidati bodo obveščeni le v primeru imenovanja, ne pa tudi v primeru neuvrstitve v nadaljnji postopek in neimenovanja. V teh postopkih ni možnosti vlaganja pravnih sredstev.
2. Uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

dr. Emilija stojmenova Duh

ministrica